Toftes gate (Oslo)

Toftes gate er ei av de store langsgående gatene på Grünerløkka og Sofienberg i Oslo. Den går parallelt med Markveien og Thorvald Meyers gate. Den starter ved Biermanns gate (overgang fra Vogts gate) og går nedover til den ender i ei lita rundkjøring ved Schous plass. Bygningene på vestsida av det øverste kvartalet (tidligere Ringnes bryggeri) tilhører bydel Sagene; resten av gata tilhører bydel Grünerløkka. 

Det går trikk i Toftes gate ned til Birkelunden. Der svinger sporet bort Schleppegrells gate, før det fortsetter ned Thorvald Meyers gate.

Gata har navn etter ordfører og kjøpmann Andreas Tofte (1793–1851).

Gatebeskrivelse 
Bebyggelsen i Toftes gate er relativt typisk for boliggatene på Oslo østkant: leiegårder på rundt fire etasjer fra tiåra rundt 1900. Området mellom Hesselbergs gate og Helgesens gate (begge sider av gata) tilhører verneområdet Birkelunden kulturmiljø, og det er dermed sterke restriksjoner på hva som kan gjøres med bygningene. Utenom dette området har det stedvis skjedd store endringer ved nybygg.

Gata er ellers prega av at den passerer langs tre av bydelens viktige parker/plasser: Birkelunden, Sofienbergparken og Schous plass.

Det er nokså lite handelsvirksomhet i Toftes gate på grunn av mye gjennomgangstrafikk.

Noen viktige bygninger og områder:

 Ringnes bryggeri, som nå (2008) i hovedsak er revet og erstattes av boligområdet Ringnes Park (med kino). Bryggeriet har fortsatt administrasjonslokaler på området, og en mindre del av de gamle bygningene er tatt vare på. Også Ringnes' gamle lagertomt på motsatt side av Toftes gate er nå bebygd med boliger.

 Nr 25: Sagenes arbeiderboliger fra 1887; arkitekt Ove Ekman. Tre treetasjers bygninger med opprinnelig 101 leiligheter og 18 «hybler». Gårdsrom med tuntre og felles servicebygg (bad, vaskeri, likhus, forsamlingssal). 

 Nr 44: Grünerløkka skole fra 1893–95; arkitekt Henrik Nissen. 

 Nr 69: Tidligere Oslo maskinistskole, seinere Musikkens hus. Nå ymse kultur- og kafelokaler (Grünerløkka lufthavn).

Litteratur

Eksterne lenker

Galleri 

Veier i Oslo
Veier på Grünerløkka (strøk)
Veier i Oslo oppkalt etter menn
Sofienberg